**Siseministeerium**

Pikk 61, Tallinn 15065 22. augustil 2023 nr. 392

E-post: [info@siseministeerium.ee](mailto:info@siseministeerium.ee)

**SEISUKOHT**

**Riigipiiri ületamise piiramise mõjudele**

Eesti Rahvusvaheliste Autovedajate Assotsiatsioon (ERAA) on autovedusid teostavate ettevõtjate vabatahtlik ühendus. Assotsiatsiooni eesmärgiks on autoveonduse kui tegevusala arendamine ning liikmete huvide ja õiguste kaitsmine.

31.05.2023 saatis Siseministeerium (edaspidi *ministeerium*) ERAA-le kirja, millises teatas võimalusest sulgeda Eesti Vabariigi ja Venemaa Föderatsiooni vaheline Koidula piiripunkt. Ministeerium on tellimas uuringut, et välja selgitada, millised sotsiaalsed ja majanduslikud mõjud kaasneksid antud regioonis, kui otsustatakse sulgeda rahvusvaheliseks liikluseks avatud Koidula piiripunkt. Piiriületuse võimaluste piiramisega peab ministeerium eelkõige silmas selle sulgemist ainult raskeveokitele, mistõttu puudutaks otsus nii ERAA liikmeid kui kõiki Venemaale ja läbi Venemaa vedusid teostavaid autovedajaid.

ERAA teatab, et ei toeta ministeeriumi otsust piiripunkti sulgemise kohta. See põhjustaks sektorile, mille majandustegevus hõlmab Venemaa-suunalisi vedusid, suurt kahju. Koidula piiripunkti sulgemise korral jääks raskeveokite piiriületuseks ainult kaks piiripunkti. Teatavasti on Venemaa Föderatsioonis arutlusel Ivangorod-Narva piiripunkti sulgemine remondiks, mis võib lähiajal juhtuda. Narva kohalikus interneti infoportaalis ilmunud teate kohaselt on käimas menetlus ehitustöövõtjaga hankelepingu sõlmimiseks, ehitustööde algus on kavandatud 2024. aasta esimesse kvartalisse.[[1]](#footnote-1)

Ivangorodi piiripunkti sulgemisega jääks raskeveokite jaoks piiriületamiseks ainult üks võimalik piiripunkt (Luhamaa-Šumilkino). Selline olukord oleks ka kehtestatud sanktsioonide tõttu vähenenud kaubavoogusid arvestades äärmiselt lühinägelik ning kahjustaks Eesti ettevõtjate (kaubasaatjad, -saajad, ekspediitorid, sadamad, vedajad) konkurentsivõimet. Mõjude hindamisel ja otsuse tegemisel tuleks arvestada, et praegu on Euroopa Liidu riikidest maismaapiiripunktid Venemaa Föderatsiooniga vaid Soomel, Eestil ja Lätil. Eesti piiripunktide kaudu liiguvad seetõttu kogu Euroopa sõidukid. Koidula piiripunkti sulgemine tekitaks Luhamaa piiripunktis ebamõistlikult pikad järjekorrad. Autovedajatel peab olema võimalus võimalikult väikese ajakuluga piiri ületada. Koidula piiripunkti sulgemisel koostoimes võimaliku Ivangorod-Narva piiripunkti sulgemisega tekiks Luhamaal tõenäoliselt mitme nädala pikkused ootejärjekorrad. Samuti välistaks see kaupade, mille tarneaeg on kauba eripärast tulenevalt piiratud, üleveo Eestist. Lisaks põhjustaks sõidukite päevade pikkune ootamine autoveo-ettevõtetele suuri lisakulusid (tööjõu-, kütuse- jms kulutused). Eesti autovedajad oleksid sunnitud taas hakkama kasutama Soome või muu riigi kaudu Venemaa Föderatsiooni piiri ületamist, mis tekitaks samuti märkimisväärseid lisakulutusi.

Arvesse tuleb võtta ka võimalikku keskkonnamõju, mis tekib nii ühte piiripunkti kuhjunud veokitest kui pikema teekonna läbimisest teiste riikide piiriületuspunktide kaudu sõitmiseks. Samuti mõjutab nädalate pikkune järjekord Luhamaa piiripunktis oluliselt teeliiklust antud piirkonnas. Kokkuvõtteks ei pruugi ka riigile tekkida märkimisväärset rahalist kokkuhoidu, sest Koidula piiripunktist vabanev ressurss tuleks selle sulgemisel suunata Luhamaa piiriületusvõimekuse parandamiseks ning suurenenud sõidukite arvu teenindamiseks.

Lõuna-Eesti piiripunktid on Eesti vedajate jaoks eriti vajalikud, kuna on optimaalseimad teistesse kaguriikidesse nagu Kasahstan, Kõrgõzstan, Armeenia, Tadžikistan, Usbekistan, Gruusia jt, kaubavedudeks.

Otsus mõjutaks ka Eesti sadamaid. Transiitkaubad liiguksid Eesti sadamatest Läti, Leedu, Soome sadamatesse ja Eesti jääks ilma ka transiidivoogudest läbi sadamate, mis omakorda toob kaasa ettevõtlusvõimaluste langemise ja töökohtade kaotuse ning ekspordi/impordi võimaluste vähenemise.

Oluline põhjus Koidula piiripunkti töö jätkamiseks on muuhulgas piiripunkti võime vastu võtta teatud kaubagruppe, mida Luhamaa piiripunktis teha ei saa. Praegu ei täida Luhamaa piiripunkt kõiki vajalikke funktsioone.

Kõiki ülalkirjeldatud mõjusid ja asjaolusid ning Eesti ettevõtjate huvisid arvestades palume mitte sulgeda Koidula piiriületuspunkti, et hoida Eesti piiriületusvõimekus vähemalt minimaalsel vajalikul tasemel ning toetada kaubavahetusega seotud ettevõtlussektoreid praeguses keerulises majandusolukorras, kus sanktsioonide tõttu vähenenud mahtude tõttu võitlevad paljud raskustesse sattunud ettevõtjad ellujäämise nimel.

Kui ministeerium peaks antud küsimuse otsustamiseks kutsuma kokku nõupidamise, palume sellesse kaasata ka esindaja ERAA-st, kes saaks anda täiendavaid selgitusi ja teha ettepanekuid lahenduste leidmiseks.

Lugupidamisega

/digiallkiri/

Ermo Perolainen

ERAA pesekrertät

1. Kättesaadav internetis: <https://www.seti.ee/modules/news/article.php?storyid=128894> [↑](#footnote-ref-1)